El Patronat Intermunicipal Francisco Esteve i els veïns de la Pinaeta secunden la convocatòria del ple per a la subvenció del copagament i execució d’obres d’aigua potable
13/05/2015

# El Patronat Intermunicipal Francisco Esteve i els veïns de la Pinaeta secunden la convocatòria del ple per a la subvenció del copagament i execució d’obres d’aigua potable

[![Imagen del Pleno Extraordinario](/images/noticias/2015/05/pleno-extraordinario.jpg)](/images/noticias/2015/05/pleno-extraordinario.jpg)

13.05.2015

L’alcaldessa recorda a l’oposició que “si no aprovem aquests assumptes urgents abans d’eleccions la seua execució podria demorar-se mesos”. A més s’aprovarà l’obtenció de sis vivendes per a la seua rehabilitació i entrega a famílies en risc d’exclusió social amb informes d’urgència dels Serveis Socials.

L’Ajuntament de Paterna celebrarà divendres que ve a les 10 del matí un ple extraordinari amb el qual tancarà la legislatura 2011-2015. Este ple permetrà aprovar el projecte per a l’execució de la xarxa d’aigua potable en urbanització de veïns de La Pinaeta, l’obtenció de sis vivendes de la Generalitat Valenciana per a la seua rehabilitació i entrega a famílies en risc d’exclusió social amb informes d’urgència pels Serveis Socials Municipals i finalment la concessió d’una subvenció per a veïns amb discapacitat com a compensació al copagament.

L’alcaldessa de Paterna ha destacat: “em vaig comprometre personalment amb el Patronat Municipal Francisco Esteve i amb els veïns de la Pinaeta a traure estos projectes avant i si no han anat a un ple anterior és perquè va ser materialment impossible”. L’alcaldessa s’ha posat en contacte novament esta setmana amb ambdós col•lectius que han mostrat el seu suport a la convocatòria d’este ple extraordinari a fi que estes qüestions no es demoren més, ja que després de les Eleccions podrien passar setmanes, inclús mesos fins que poguera convocar-se un nou ple municipal amb la potestat d’aprovar aquests projectes.

Respecte a la subvenció del copagament, l’alcaldessa ha explicat que “és una actuació consignada econòmica en el pressupost amb 100.000 euros i servirà per a alleujar la situació d’unes 60 famílies del municipi. Si no s’ha aprovat abans és perquè se’ns va requerir un document de la Conselleria de Benestar Social que aclarira que no es produïa una duplicitat que impedia aprovar la subvenció. La resposta ens va arribar fa uns dies pel que hem convocat el ple com més prompte millor”.

Pel que fa a les obres de la Pinaeta, l’alcaldessa va indicar que “els terminis legals per a la resolució d’al•legacions presentades a les obres són els establits legalment i no s’han pogut contestar abans”. Este tràmit que anirà al pròxim ple permet l’immediat inici de les obres, ja que l’empresa Aigües de Paterna té tot preparat a l’espera d’este tràmit. L’alcaldessa ha recordat que “portar l’aigua potable a la Pinaeta no és una qüestió pendent des que jo sóc alcaldessa sinó des de fa dècades, per la qual cosa estem resolent un problema històric i els veïns ja han esperat prou”.

Finalment pel que fa a l’obtenció de vivendes socials de la Generalitat Valenciana, l’Ajuntament ja va obtindre, va rehabilitar i va entregar un total d’onze en 2014. Ara s’han sol•licitat altres tantes de què de moment la Generalitat ha aprovat la cessió de sis. L’aprovació plenària és imprescindible per a poder procedir a la seua rehabilitació i entrega . “Hi ha famílies esperant que fem esta actuació i em pareix inaudit que des de l’oposició critiquen que fem un ple extraordinari perquè les obres puguen iniciar-se com més prompte millor”.